**Έκθεση της Κοινοβουλευτικής Επιτροπής Νομικών, Δικαιοσύνης και Δημοσίας Τάξεως για τους κανονισμούς «Οι περί Τμήματος Κτηματολογίου και Χωρομετρίας-Θέσεις Διευθυντή, Πρώτου Κτηματολογικού Λειτουργού και Ανώτερου Κτηματολογικού Λειτουργού (Σχέδια Υπηρεσίας) (Τροποποιητικοί) Κανονισμοί του 2023»**

**Παρόντες:**

Νίκος Τορναρίτης, πρόεδρος Ανδρέας Πασιουρτίδης

Φωτεινή Τσιρίδου Γιώργος Κουκουμάς

Νίκος Γεωργίου Πανίκος Λεωνίδου

Άριστος Δαμιανού Κωστής Ευσταθίου

Η Κοινοβουλευτική Επιτροπή Νομικών, Δικαιοσύνης και Δημοσίας Τάξεως μελέτησε τους πιο πάνω κανονισμούς, οι οποίοι αφορούν σχέδια υπηρεσίας, σε συνεδρία της, η οποία πραγματοποιήθηκε στις 5 Ιουλίου 2023.

Σκοπός των προτεινόμενων κανονισμών, οι οποίοι εκδίδονται δυνάμει των άρθρων 27 και 87 του περί Δημόσιας Υπηρεσίας Νόμου, είναι η τροποποίηση των υφιστάμενων ομότιτλων κανονισμών, ώστε να τροποποιηθεί ο πίνακας με τα σχέδια υπηρεσίας και ειδικότερα το σχέδιο υπηρεσίας για τη θέση Ανώτερου Κτηματολογικού Λειτουργού. Σύμφωνα με την προτεινόμενη τροποποίηση, προστίθεται στο εν λόγω σχέδιο υπηρεσίας σημείωση, σύμφωνα με την οποία, όταν οι ανάγκες της υπηρεσίας το απαιτούν, τα απαιτούμενα προσόντα για τη θέση αυτή δύναται να καθορίζονται επακριβώς κατά την πλήρωσή της, κατά κατηγορία.

Με βάση τα στοιχεία που κατατέθηκαν στην επιτροπή από το Υπουργείο Εσωτερικών, η προτεινόμενη τροποποίηση στο σχέδιο υπηρεσίας για τη θέση Ανώτερου Κτηματολογικού Λειτουργού κρίθηκε αναγκαία κατόπιν σχετικών υποδείξεων της Επιτροπής Δημόσιας Υπηρεσίας (ΕΔΥ). Ειδικότερα, η ΕΔΥ έκρινε ότι το σχέδιο υπηρεσίας για την πιο πάνω θέση δεν μπορεί να τύχει εφαρμογής και χρήζει τροποποίησης, εφόσον, όπως είναι διατυπωμένο, δεν παρέχει τη δυνατότητα στην αρμόδια αρχή να καθορίζει τις ανάγκες της, με αποτέλεσμα να προκύπτουν ζητήματα νομικής φύσεως από την εφαρμογή του.

Σημειώνεται ότι το προτεινόμενο σχέδιο υπηρεσίας συζητήθηκε και συμφωνήθηκε από την αρμόδια για σχέδια υπηρεσίας Υποεπιτροπή της Μικτής Επιτροπής Προσωπικού.

Συναφώς, επισημαίνεται ότι οι υπό συζήτηση κανονισμοί σε πρώτο στάδιο εξετάστηκαν από την Υποεπιτροπή της Κοινοβουλευτικής Επιτροπής Νομικών, Δικαιοσύνης και Δημοσίας Τάξεως για την Εξέταση Κανονισμών που Αφορούν Σχέδια Υπηρεσίας σε συνεδρία της, που πραγματοποιήθηκε στις 28 Ιουνίου 2023, στην οποία κλήθηκαν και παρευρέθηκαν εκπρόσωποι του Τμήματος Δημόσιας Διοίκησης και Προσωπικού του Υπουργείου Οικονομικών. Ακολούθως, η υποεπιτροπή εισηγήθηκε στην επιτροπή την υποβολή των κανονισμών στην ολομέλεια του σώματος για έγκριση.

Η Κοινοβουλευτική Επιτροπή Νομικών, Δικαιοσύνης και Δημοσίας Τάξεως, αφού έλαβε υπόψη όλα όσα τέθηκαν ενώπιόν της, κατά πλειοψηφία του προέδρου και των μελών της βουλευτών των κοινοβουλευτικών ομάδων του Δημοκρατικού Συναγερμού, ΑΚΕΛ-Αριστερά-Νέες Δυνάμεις και του Δημοκρατικού Κόμματος, εισηγείται στη Βουλή την έγκριση των κανονισμών.

Ο μεμονωμένος σοσιαλιστής βουλευτής επιφυλάχθηκε να τοποθετηθεί επί των προνοιών των κανονισμών κατά τη συζήτησή τους στην ολομέλεια του σώματος.

11 Ιουλίου 2023

ΟΠ/ΜΓ/ΣΠ

(Αρ. Φακ.: 23.03.060.037-2023)